Document ID: 32009D0861

KOMISIJAS LĒMUMS
(2009. gada 30. novembris)
par pārejas pasākumiem saskaņā ar Eiropas Parlamenta un Padomes Regulu (EK) Nr. 853/2004 attiecībā uz prasībām neatbilstoša svaigpiena pārstrādi konkrētos piena pārstrādes uzņēmumos Bulgārijā
(izziņots ar dokumenta numuru C(2009) 9282)
(Dokuments attiecas uz EEZ)
(2009/861/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (1), un jo īpaši tās 9. pantu,
tā kā:
(1)
Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (2) ir paredzēti vispārēji noteikumi pārtikas apritē iesaistītiem tirgus dalībniekiem attiecībā uz pārtikas produktu higiēnu, cita starpā, pamatojoties uz riska analīzes un kritisko punktu kontroles principiem. Regulā noteikts, ka pārtikas apritē iesaistītiem tirgus dalībniekiem jāievēro konkrētas procedūras, kas ir balstītas uz minētajiem principiem.
(2)
Regula (EK) Nr. 853/2004 paredz īpašus noteikumus pārtikas apritē iesaistītiem tirgus dalībniekiem attiecībā uz dzīvnieku izcelsmes pārtikas higiēnu un papildina Regulas (EK) Nr. 852/2004 noteikumus. Regulā (EK) Nr. 853/2004 paredzētajos noteikumos ir ietvertas higiēnas prasības attiecībā uz svaigpienu un piena produktiem.
(3)
Saskaņā ar Bulgārijas un Rumānijas Pievienošanās akta (“Pievienošanās akts”) VI pielikuma 4. nodaļas B iedaļas c) punktu Bulgārijai attiecībā uz to, lai konkrēti piena pārstrādes uzņēmumi izpildītu minētās higiēnas prasības, ir piešķirts pārejas periods, kas beigsies 2009. gada 31. decembrī.
(4)
Pievienošanās akta VI pielikuma papildinājuma I nodaļas sarakstā ir minēti konkrēti uzņēmumi, kuriem ir atļauts pārstrādāt Regulas (EK) Nr. 853/2004 prasībām neatbilstošu svaigpienu (“prasībām neatbilstošs piens”). Iepriekš minētā papildinājuma II nodaļas sarakstā ir minēti konkrēti uzņēmumi, kuriem ir atļauts pārstrādāt gan prasībām atbilstošu, gan prasībām neatbilstošu pienu ar nosacījumu, ka pienu pārstrādā nošķirtās ražošanas līnijās.
(5)
Piena ražošanas saimniecības, kurās neievēro Regulā (EK) Nr. 853/2004 noteiktās higiēnas prasības, atrodamas visā Bulgārijas teritorijā. Bulgārijas piena pārstrādes uzņēmumiem piegādātā prasībām atbilstošā piena īpatsvars pēdējos gados ir tikai nedaudz palielinājies.
(6)
Ņemot vērā pašreizējo stāvokli, ir lietderīgi noteikt laika ierobežojuma atkāpi no Regulā (EK) Nr. 853/2004 noteiktajām higiēnas prasībām, lai ļautu Bulgārijai sakārtot piena nozari atbilstoši minētajām prasībām.
(7)
Ņemot vērā minēto stāvokli, konkrētiem piena pārstrādes uzņēmumiem, kuri ir minēti šā lēmuma I pielikumā, atkāpjoties no Regulas (EK) Nr. 853/2004, jāļauj arī pēc 2009. gada 31. decembra turpināt pārstrādāt prasībām atbilstošu un prasībām neatbilstošu pienu ar nosacījumu, ka pienu pārstrādā nošķirtās ražošanas līnijās. Turklāt konkrētiem piena pārstrādes uzņēmumiem, kuri ir minēti šā lēmuma II pielikumā, jāļauj turpināt pārstrādāt prasībām neatbilstošu pienu, to nepārstrādājot nošķirtās ražošanas līnijās.
(8)
Tomēr piena produktus, kuri iegūti no prasībām neatbilstoša piena, var atļaut pārdot tikai Bulgārijā vai izmantot tālākai pārstrādei piena pārstrādes uzņēmumos, uz kuriem attiecas šajā lēmumā noteiktā atkāpe.
(9)
Pārejas periods, ko piešķir ar šo lēmumu, ir jānosaka uz divdesmit četriem mēnešiem no 2010. gada 1. janvāra. Piena nozares stāvoklis Bulgārijā ir jāpārskata pirms minētā perioda beigām. Tāpēc Bulgārijai ir pienākums iesniegt Komisijai ikgadējus ziņojumus par pārkārtošanās procesa virzību piena ražošanas saimniecībās, kuras piegādā svaigpienu piena pārstrādes uzņēmumiem minētajā dalībvalstī, un prasībām neatbilstoša piena savākšanas un transportēšanas sistēmas pārkārtošanas procesa virzību.
(10)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Šajā lēmumā “prasībām neatbilstošs piens” ir svaigpiens, kas neatbilst Regulas (EK) Nr. 853/2004 III pielikuma IX sadaļas I nodaļas II un III apakšnodaļā noteiktajām prasībām.
2. pants
Atkāpjoties no Regulas (EK) Nr. 853/2004 III pielikuma IX sadaļas I nodaļas II un III apakšnodaļā noteiktajām prasībām, šā lēmuma I pielikumā minētie piena pārstrādes uzņēmumi līdz 2011. gada 31. decembrim drīkst turpināt pārstrādāt prasībām atbilstošu un prasībām neatbilstošu pienu ar nosacījumu, ka prasībām atbilstošo un prasībām neatbilstošo pienu pārstrādā nošķirtās ražošanas līnijās.
3. pants
Atkāpjoties no Regulas (EK) Nr. 853/2004 III pielikuma IX sadaļas I nodaļas II un III apakšnodaļā noteiktajām prasībām, šā lēmuma II pielikumā minētie piena pārstrādes uzņēmumi līdz 2011. gada 31. decembrim drīkst turpināt pārstrādāt prasībām neatbilstošu pienu, to nepārstrādājot nošķirtās ražošanas līnijās.
4. pants
Piena produktus, kuri iegūti no prasībām neatbilstoša piena, drīkst:
a)
laist tikai Bulgārijas vietējā tirgū; vai
b)
izmantot turpmākai pārstrādei 2. un 3. pantā minētajos piena pārstrādes uzņēmumos Bulgārijā.
Šādus piena produktus marķē ar veselības un identifikācijas marķējumu, kas atšķiras no Regulas (EK) Nr. 853/2004 5. pantā minētā veselības un identifikācijas marķējuma.
5. pants
Bulgārija iesniedz Komisijai ikgadējus ziņojumus par pārkārtošanās procesa virzību, lai panāktu atbilstību Regulas (EK) Nr. 853/2004 prasībām, attiecībā uz:
a)
ražošanas saimniecībām, kurās ražo prasībām neatbilstošu pienu;
b)
prasībām neatbilstoša piena savākšanas un transportēšanas sistēmu.
Pirmais ikgadējais ziņojums Komisijai jāiesniedz vēlākais līdz 2010. gada 31. decembrim un otrais ikgadējais ziņojums - vēlākais līdz 2011. gada 31. oktobrim.
Minētajiem ziņojumiem izmantojama III pielikumā noteiktā veidlapa.
6. pants
Šo lēmumu piemēro no 2010. gada 1. janvāra līdz 2011. gada 31. decembrim.
7. pants
Šis lēmums ir adresēts dalībvalstīm.
Briselē, 2009. gada 30. novembrī

Labels: 17
7
3
0
18
15